Brandstof: Só raak Saoedi-aanval pryseArgieffoto ter illustrasie (Foto: Activ-Michoko, Pixabay) Die brandstofprys sal na verwagting in Oktober styg weens vandeesmaand se hommeltuig-aanvalle op Saoedi-Arabië se olieraffinaderye. Die Automobiel-Assosiasie (AA) het Vrydag gesê hoewel oliepryse reeds in die eerste twee weke van September gestyg het, het die uitwerking van die aanvalle ’n verdere skerp styging tot gevolg gehad. Die prys van 95-oktaan-petrol sal na verwagting met 19c per liter styg. Diesel sal na verwagting met 25c per liter verhoog en paraffien met 24c. Die AA verwag dat 93-oktaan-petrol egter met 4c per liter sal daal. “Die brandstofprys in Suid-Afrika het binne drie dae ná die aanval met soveel as R1 ŉ liter gespring voordat dit weer effens gedaal het. Dit het van ’n algemeen stabiele prysstruktuur na ’n negatiewe prysstruktuur verander,” sê die AA. Luidens die verklaring het die rand vir die grootste deel van September redelik sterk teenoor die Amerikaanse dollar vertoon. Dít help om die impak van die verhoogde olieprys in ’n mate af te weer. “Sonder die rand se prestasie sou ons na prysstygings van meer as 40c per liter vir sommige brandstowwe gekyk het.” Die AA het sy bekommernis uitgespreek dat soortgelyke aanvalle nageboots kan word, wat tot nóg skokke in brandstofpryse kan lei.